钦定古今图书集成/明伦汇编/官常典/第643卷 > 《重赠卢谌》前人
## 钦定古今图书集成/明伦汇编/官常典/第643卷 > 《重赠卢谌》前人

握中有元璧，本自荆山璆。惟彼太公望，昔在渭滨叟。
邓生何感激，千里来相求。《白登》幸曲逆，鸿门赖留侯。
重耳任五贤，小白相射钩。苟能隆二霸，安问党与仇。
中夜抚枕叹，相与数子游。吾衰久矣夫，何其不梦周。
谁云圣达节，知命故不忧。宣尼悲获麟，西狩涕孔丘。
功业未获见，夕阳忽西流。时哉不我与，去乎若云浮。
朱实陨劲风，繁英落素秋。狭路倾华盖，骇驷摧双辀。
何意百炼刚，化为绕指柔。